Leqdic ara d-yilin, ad d-yawwi ɣef wungal Nayla n Brahim Tazaɣart, deg-s ad d-naɛreḍ ad d-nawwi awal ɣef tira ixulfen ayen iwulef imeɣri, d tira i nwala d akken tewwi-d amaynut deg tsekla taqbaylit. Afran n usentel-a yella-d imi ungal  Nayla  yefka-d azal meqqren nezzeh i tira akk d leṣnaf nniḍen n tira, d ungal yecban alfaf yeččuren d tifawtin. Ungal-a d win i aɣ-d-yettalsen tudert deg tmetti taqbaylit, s laɛwayed-is, s yidles-ines, lḥarma, tajmaɛt akk d lebɣi n taddart. Mi ara neg taɣuri lqayen i wungalen n Brahim Tazaɣart d tedyanin iɣef id-yettawi, ad d-naf dakken taɣuri-nni ur telli ara d taɣuri n kan akka, maca, nettidir akked tugniwin i d-yettawi yal tikelt. Amaru d win i d-ijemɛen aṭas n tɣawsiwin icudden ɣer tmetti taqbaylit iwakken ad d-yesmekti laṣel, amezruy akk d yidles n ugdud i yezgan yetteḥader fell-as.